

Telki Község Önkormányzata

2089 Telki, Petőfi u.1.

Telefon: (06) 26 920 801

E-mail: [hivatal@telki.hu](mailto:hivatal@telki.hu)

[www.telki.hu](http://www.telki.hu)

**ELŐTERJESZTÉS**

**A KÉPVISELŐ-TESTÜLET 2025. október 27.-i rendes ülésére**

|  |
| --- |
| **Tárgyalandó napirend:**  **Helyi Esélyegyenlőségi Program felülvizsgálata** |

**A napirendet tárgyaló ülés dátuma**: **2025.10.27.**

**A napirendet tárgyaló ülés:** **Képviselő-testület**

**Előterjesztő:** **Deltai Károly polgármester**

**Az előterjesztést készítette:** **dr. Lack Mónika jegyző**

**A napirendet tárgyaló ülés típusa:** **nyílt** / zárt

**A napirendet tárgyaló ülés típusa:** **rendes /** rendkívüli

**A határozat elfogadásához szükséges többség típusát:** **egyszerű** / minősített

**A szavazás módja:** **nyílt** / titkos

**1. Előzmények, különösen az adott tárgykörben hozott korábbi testületi döntések és azok végrehajtásának állása: ---**

**2. Jogszabályi hivatkozások**: Az egyenlő bánásmódról és az esélyegyenlőség előmozdításáról szóló 2003. évi CXXV. törvény

**3. Költségkihatások és egyéb szükséges feltételeket, illetve megteremtésük javasolt forrásai:**

Költségvetési források, pályázatok, humán erőforrás

**4. Tényállás bemutatása:**

Az egyenlő bánásmódról és az esélyegyenlőség előmozdításáról szóló 2003. évi CXXV. törvény (továbbiakban: Ebtv.) 31. § (1) bekezdése előírja, hogy a települési önkormányzat ötévente öt évre szóló helyi esélyegyenlőségi programot fogad el.

A (2) bekezdés szerint a helyi esélyegyenlőségi programban helyzetelemzést kell készíteni a hátrányos helyzetű társadalmi csoportok – különös tekintettel a nők, a mélyszegénységben élők, romák, a fogyatékkal élő személyek, valamint a gyermekek és idősek csoportjára – oktatási, lakhatási, foglalkoztatási, egészségügyi és szociális helyzetéről, illetve a helyzetelemzésen alapuló intézkedési tervben meg kell határozni a helyzetelemzés során feltárt problémák komplex kezelése érdekében szükséges intézkedéseket.

A helyi esélyegyenlőségi programot a társadalmi felzárkózásért felelős miniszter által meghatározott részletes szabályok, vagyis a helyi esélyegyenlőségi program elkészítésének részletes szabályairól szóló 2/2012. (VI. 5.) EMMI rendelet előírásai alapján kell elkészíteni.

A programalkotás során gondoskodni kell a helyi esélyegyenlőségi program és a települési önkormányzat által készítendő egyéb fejlesztési tervek, koncepciók, továbbá a közoktatási esélyegyenlőségi terv és az integrált településfejlesztési stratégia antiszegregációs célkitűzéseinek összhangjáról.

A (3) bekezdés szerint a helyi esélyegyenlőségi program elkészítése során kiemelt figyelmet kell fordítani

a) az egyenlő bánásmód, az esélyegyenlőség és a társadalmi felzárkózás követelményének érvényesülését segítő intézkedésekre,

b) az oktatás és a képzés területén a jogellenes elkülönítés megelőzésére, illetve az azzal szembeni fellépésre, továbbá az egyenlő esélyű hozzáférés biztosításához szükséges intézkedésekre,

c) a közszolgáltatásokhoz, valamint az egészségügyi szolgáltatásokhoz való egyenlő esélyű hozzáférés biztosításához szükséges intézkedésekre,

d) olyan intézkedésekre, amelyek csökkentik a hátrányos helyzetűek munkaerő-piaci hátrányait, illetve javítják foglalkoztatási esélyeiket.

2013. július 1-től minden haza és EU társfinanszírozású, vagy egyéb pályázat útján elnyerhető forráshoz úgy juthat hozzá a település, ha rendelkezik Helyi Esélyegyenlődési Programmal és be tudja mutatni az abban tervezet intézkedések és a pályázni kívánt fejlesztés közötti összhangot is.

A HEP-ek nem csupán a felzárkózási stratégia településszintű megvalósításának alapegységei, hanem fontos szerepet töltenek be a kormányzati konzultációs rendszerben azzal, hogy megteremtik a lehetőséget a kormányzati célok társadalmasítására, a fejlesztési elképzelésekhez történő csatlakozásra és fordított irányban az alulról felfelé történő információáramlásban is lehetőséget biztosítanak a településszintű előrehaladás nyomon követésére és fejlesztési igények megfogalmazására a felzárkózási, esélyteremtési feladatokhoz kapcsolódóan.

A helyi esélyegyenlőségi programok elkészítésének szabályairól és az esélyegyenlőségi mentorokról szóló 321/2011. (XII. 27.) Korm. rendelet (a továbbiakban: Korm. rendelet) 6. § (1) bekezdése szerint a HEP-et a települési önkormányzat vizsgálja felül.

Az Ebktv. 31. § (4) bekezdése szerint a helyi esélyegyenlőségi program időarányos megvalósulását, illetve a 31. § (2) bekezdésében meghatározott helyzet esetleges megváltozását kétévente át kell tekinteni. Az áttekintés alapján szükség esetén a helyi esélyegyenlőségi programot felül kell vizsgálni, illetve a helyzetelemzést és az Intézkedési Tervet az új helyzetnek megfelelően kell módosítani.

A Korm. rendelet 6. § (2) bekezdésének megfelelően a felülvizsgálatnak ki kell terjednie arra, hogy a helyzetelemzés továbbra is helytálló-e, fel kell mérni a lejárt határidejű intézkedések teljesülését és eredményeit. A felülvizsgálatot a Társadalmi Esélyteremtési Főigazgatóság által működtetett esélyegyenlőségi mentori hálózat munkatársai segítik.

Az Ebktv. 31. (4) bekezdése alapján a HEP időarányos megvalósulását, illetve a (2) bekezdésben meghatározott helyzet esetleges megváltozását kétévente át kell tekinteni, szükség esetén a HEP-et felül kell vizsgálni, illetve a helyzetelemzést és az intézkedési tervet az új helyzetnek megfelelően kell módosítani.

A HEP végrehajtását nyomon követő települési HEP Fórum (továbbiakban: Fórum) 2025. május 22-én megtartott tanácskozásán többek között részt vettek az esélyegyenlőségi célcsoportokkal kapcsolatban lévő intézményvezetők, dolgozók, illetve helyi civil szervezetek, egyházak képviselői.

A fórum tagjai rövid beszámolót tartottak arról, hogy hogyan valósult meg az intézkedési terv a célcsoportjuk számára.

Összességében megállapítható, hogy a tervek megvalósultak, egyes problémák viszont továbbra is fennállnak, amelyek indokolták a határidők meghosszabbítását.

Ennek eredményeként az intézkedési tervben a lejárt határidőket felülvizsgáltuk, azok további két évvel meghosszabbításra kerültek. Új intézkedésként került bele az Allergiával élők esélyegyenlőségének biztosítására tett intézkedési javaslat.

Fentiek ismeretében kérem a Tisztelt Képviselőket, hogy döntsenek arról, hogy a felvett új intézkedési terv elfogadásáról.

Telki, 2025. október 22.

Deltai Károly

Polgármester

**Határozati javaslat**

**Telki község Önkormányzat képviselő-testület**

**/2025. (X. .) Önkormányzati határozata**

**Helyi Esélyegyenlőségi Program felülvizsgálata**

Telki község Önkormányzat Képviselő-testülete úgy határoz, az egyenlő bánásmódról és az esélyegyenlőség előmozdításáról szóló 2003. évi CXXV. törvény 31. (4) bekezdése alapján a 2023-2028 évre vonatkozó, 20 /2023. (III.20.) számú határozatával elfogadott Helyi Esélyegyenlőségi Programját áttekintette.

2. Telki község Önkormányzatának Képviselő-testülete a felülvizsgálat eredményeként a mellékleteként csatolt, 2023-2028 időszakra szóló Helyi Esélyegyenlőségi Program módosított intézkedési tervét elfogadja

Felelős: Polgármester, Jegyző

Határidő: azonnal